હેપીનેસ એટલે શું? સાવ સામાન્ય શબ્દોમાં કહેવું હોય તો મજામાં રહેવું. મજામાં એમ ને એમ નથી રહેવાતું. મજામાં રહેવાનું પણ શીખવું પડતું હોય છે. જો માણસ પોતે સમજુ હોય તો એને ખબર પડી જાય છે કે મજા આવતી નથી એટલે મારે મને ગમે એવું કંઇક કરવું પડશે. અપસેટ હોય તો ઘણા લોકો ખુલ્લામાં ફરવા ચાલ્યા જાય છે, મિત્રોને મળે છે, પોતાને ગમતી કંઇક પ્રવૃત્તિ કરે છે. એના માટે સૌથી પહેલા તો એ ખબર પડવી જોઇએ કે મને શું ગમે છે? શું કરું તો હું રિલેક્સ ફીલ કરું છું? દરેક માટે એ અલગ અલગ હોવાનું. તમને ખબર છે કે તમને શેમાં મજા આવે છે? તમે મજામાં હશો તો જ તમારું કામ સારી રીતે કરી શકશો. અપસેટ કે ટેન્શનમાં હશો તો કામમાં પણ લોચા જ થવાના. કામ પણ મજાથી થવું જોઇએ. આપણી લાઇફ સ્ટાઇલ જ એવી થતી જાય છે કે ક્યારેક આપણે બોર થઇ જઇએ, બધું મૂકીને ક્યાંક ભાગી જવાનું મન થાય, જિંદગીનો કોઇ મતલબ ન લાગે, કામમાં સખત સ્ટ્રેસ લાગે, ગોલ પૂરા થાય નહીં, ટાર્ગેટ એચિવ ન થાય, સરવાળે આપણે ડિસ્ટર્બ રહીએ.